b'\n_START_ARTICLE_\nCerkev sv. Simona in Jude Tadeja, Voglje\n_START_SECTION_\nArhitektura\n_START_PARAGRAPH_\nVogljanska cerkev je majhna stavba z longitudinalno zasnovo. Ima samo eno ladjo. Graditelji so uporabili na\xc4\x8din masivne gradnje. Nad vhodom je zvonik s tremi zvonovi. Lina zvonika je zelo visoko in nudi pogled na celotno vas._NEWLINE_Notranjost je zelo dinami\xc4\x8dna in slikovita. Zna\xc4\x8dilni so \xc5\xa1tevilni arhitekturni okraski. Strop je polkro\xc5\xbeen, cerkev pa ima dvokapno streho.  Nad vhodom je majhen kor z orglami.\n_START_SECTION_\nKiparstvo\n_START_PARAGRAPH_\nNajbolj opazne kiparske stvaritve so oltarji, ki jih krasijo reliefne upodobitve, obla plastika, stebri in slopi. Oltarji so bili izdelani v prvi polovici 19. stoletja. So leseni, vendar prepri\xc4\x8dljiva poslikava (imitacija) daje vtis pravega marmorja._NEWLINE_V cerkvi je veliko oble plastike, to so predvsem kipi angelov in najrazli\xc4\x8dnej\xc5\xa1ih svetnikov. Upodobljeni so z atributi-predmeti, zna\xc4\x8dilnimi zanje (npr. sv. Simon z \xc5\xbeago, sv. Juda Tadej pa s kijem). _NEWLINE_Reliefnih upodobitev je manj kot oble plastike. To so predvsem okra\xc5\xa1ena vratca tabernakljev (zna\xc4\x8dilna simbola sta Srce Jezusovo na stranskem in kelih ter hostija na glavnem oltarju). Polihromirana reliefna plo\xc5\xa1\xc4\x8da nad stranskimi vrati upodablja zavetnika cerkve. _NEWLINE_V cerkvi so \xc5\xa1tevilni manj\xc5\xa1i arhitekturni okraski, npr. rastlinje in geometri\xc4\x8dni vzorci.\n_START_SECTION_\nSlikarstvo\n_START_PARAGRAPH_\nTa veja umetnosti je v vogljanski cerkvi zelo bogato zastopana. Obiskovalec najprej opazi tabelne oltarne slike na platno, te so v temnih barvah (chiaroscuro), ozadja skorajda ni. Slike ne upodabljajo gibanja. Osebe so upodobljene plasti\xc4\x8dno in dajejo vtis prostorskosti. Poleg teh so tabelne slike tudi postaje kri\xc5\xbeevega pota, ki so razporejene po vsem prostoru. V prezbiteriju je freska, ki upodablja priliko o dobrem pastirju. Na stropu pa freska upodablja Vstalega Jezusa. Poleg teh dveh fresk, je \xc5\xa1e nekaj manj\xc5\xa1ih, ve\xc4\x8dinoma z vzorci ali angeli. Freske so iz obdobja 1935-1940, obnovil pa jih je Franci Petri\xc4\x8d 1996. leta. _NEWLINE_Okna so zelo velika, zato je prostor svetel. Sestavljena so iz pravokotnih delcev raznobarvnega stekla, ki pa ne sestavljajo kak\xc5\xa1nih posebnih vzorcev oz. motivov.'